ખેડા જિલ્લાના મહુધા તાલુકાના ખલાડી ગામે દૂધ ડેરીમાં દૂધના સ્વીકાર અંગે દલિતોને અસ્પૃશ્યતાનો કડવો અનુભવ થયો હતો. ગામની દૂધમંડળીમાં વાલ્મીકિ સમાજના લોકોનું દૂધ ન સ્વીકારવા માટે તેમને વારંવાર હડધૂત કરાતાં હતા. ઘેટાં-બકરાંનું અને ભેળસેળવાળું દૂધ હોઈ ફેટ ઓછી મળતી હોવાનું બહાનું આગળ ધરીને વાલ્મીકિ સમાજના લોકોનું દૂધ ન સ્વીકારવા પરિપત્ર પણ બહાર પડાયો હતો. જેની સામે ગામના જશુભાઈ હરિજને લડત ચલાવી હતી. તેઓ કહે છે, “અમારા ગામની સાર્વજનિક દૂધમંડળીએ ફક્ત અમારા ૧૧ વાલ્મીકિ પરિવારનું દૂધ સ્વીકારવાનું બંધ કર્યું હતું. જે માટે અમે દૂધમંડળીના સેક્રેટરી કે હોદ્દેદારને રજૂઆત કરી તો અમને જાતિવાચક શબ્દો કહીને અપમાનિત કરાયા. મહુધા પોલીસ સ્ટેશનમાં મૌખિક રજૂઆત કરી પણ કોઈ ફેર ન પડ્યો એટલે પોસ્ટ દ્વારા રજિસ્ટર્ડ એડી કરીને ફરિયાદ નોંધાવાઈ, જેમાં તપાસ કરતાં અંતે સમાધાન થયું અને દૂધ સ્વીકારવાની શરૃઆત થઈ હતી.”